ডেস্কনিউজঃ দিনে দিনে ভয়াবহ রূপ ধারণ করছে বন্যা। নদ-নদীর পানি বৃদ্ধি ও বন্যা নিয়ন্ত্রণ বাঁধ ভেঙে নওগাঁ, গাইবান্ধা, জয়পুরহাট, বগুড়া ও জামালপুরে নতুন নতুন এলাকা তলিয়ে যাচ্ছে। বসতবাড়িতে পানি উঠে যাওয়ায় পাকা সড়কে আশ্রয় নিয়েছে বন্যাদুর্গত মানুষ। এদিকে, উত্তরাঞ্চলের অন্যান্য এলাকায় বন্যা পরিস্থিতি অপরিবর্তিত থাকলেও দেখা দিয়েছে বিশুদ্ধ পানি ও খাবার সংকট। পর্যাপ্ত ত্রাণ সহযোগিতা না পাওয়ার অভিযোগ দুর্গতদের। বন্যা শুধু বাংলাদেশে নয়, একযোগে ভারত ও নেপালে হচ্ছে। বন্যার কারণে ইতোমধ্যে বাংলাদেশে মারা গেছে কমপক্ষে ৫৮ জন। বন্যা ও ভূমিধসে নেপালে মারা গেছে ৮০ জন। ভারতের উত্তর-পূর্বাঞ্চলে মারা গেছে ৭৩ জন। এ তিন দেশে কমপক্ষে ২১১ জন মানুষ মারা গেছে। বন্যাপূর্বাভাসে যা বলা হচ্ছে তাতে এ সংখ্যা আরও বাড়ার জোর আশঙ্কা রয়েছে। এদিকে বন্যার কারণে ভেলায় ভেসে বাংলাদেশ সীমান্তের মোগলহাট ও দুর্গাপুর ইউনিয়নে প্রবেশ করছে ৫ শতাধিক ভারতীয়। আমার সংবাদ প্রতিনিধিদের পাঠানো খবর।